Na temelju čl.23. i 81. Zakona o vodnim uslugama /“Narodne novine“ broj 66/2019), Zakona o vodama („Narodne novine broj 66/2019) i čl.31 Društvenog ugovora Vodoopskrbe i odvodnje Zagrebačke županije d.o.o. od 20. lipnja 2016.godine, Skupština Društva Vodoopskrbe i odvodnje Zagrebačke županije d.o.o. donosi dana \_\_\_2020.godine slijedeću

**ODLUKU O VODNOM REDARSTVU**

1. Opće odredbe

I.

Ovom Odlukom o vodnom redarstvu (u daljnjem tekstu Odluka) uređuju se nadležnost vodnih redara u provedbi nadzora koja proizlazi iz Zakona o vodnim uslugama i Zakona o vodama, ovlasti i postupanja vodnih redara u provedbi nadzora te odredbe o vodnim redarima.

Ova Odluka primjenjuje se na uslužnom području koje se sukladno Uredbi o uslužnim područjima Republike Hrvatske proteže na istočnom dijelu Zagrebačke županije i obuhvaća gradove Dugo Selo, Ivanić Grad, Sveti Ivan Zelina i Vrbovec te općine Bedenica, Brckovljani, Dubrava, Farkaševac, Gradec, Kloštar Ivanić, Križ, Preseka, Rakovec i Rugvica, a javni isporučitelj vodnih usluga je Vodoopskrba i odvodnja Zagrebačke županije društvo s ograničenom odgovornošću za vodoopskrbu i odvodnju (u daljnjem tekstu javni isporučitelj vodnih usluga).

1. Vodni redari

II.

Vodni redari su zaposlenici javnog isporučitelja vodnih usluga.

Ovlasti obavljanja nadzora propisane su Zakonom o vodnim uslugama, Zakonom o vodama i posebnim zakonima, a na postupanje vodnih redara primjenjuje se na odgovarajući način Zakon o komunalnom gospodarstvu, a vodni redari kao službene osobe tijela javne vlasti primjenjuju propis kojim se uređuje upravni postupak.

Vodni redari nose službenu odoru i imaju službenu iskaznicu određenu posebnom odlukom javnog isporučitelja vodnih usluga.

U provedbi svojih ovlasti vodni redari surađuju s jedinicama lokalne samouprave na čijem području obavljaju javnu službu, a jedinice lokalne samouprave obavještavaju javnog isporučitelja vodnih usluga o uočenim nepravilnostima i nedostacima na svoj području.

1. Provedba nadzora vodnih redara

III.

Vodni redar ovlašten je i dužan provoditi nadzor nad primjenom odredbi o:

* obvezi priključenja na komunalne vodne građevine na javni sustav vodoopskrbe i javni sustav odvodnje, sukladno čl. 55. Zakona o vodnim uslugama,
* pražnjenju otpadnih vodao iz individualnih sustava odvodnje sukladno čl.79. Zakona o vodama i Općim uvjetima isporuke vodnih usluga,
* nadzor nad primjenom Odluke o odvodnji otpadnih voda u dijelu koji se odnosi na ispuštanje otpadnih voda protivno odluci o odvodnji otpadnih voda u sustav javne odvodnje kojim upravlja javni isporučitelj vodnih usluga.

IV.

Kada vodni redar utvrdi da vlasnik ili drugi zakoniti posjednik izgrađene građevine ili građevine koja se gradi nije priključio svoju građevinu na komunalne vodne građevine sukladno čl.55 Zakona o vodnim uslugama, ovlašten je po službenoj dužnosti pokrenuti upravni postupak i kao službena osoba rješenjem narediti priključenje na komunalne vodne građevine te drugo usklađenje s odredbama propisa čiju primjenu nadzire.

Kada vodni redar utvrdi da pražnjenje otpadnih voda iz individualnih sustava odvodnje nije u skladu s odredbama zakona, Općim uvjetima isporuke vodnih usluga i Odlukom o odvodnji otpadnih voda, ovlašten je po službenoj dužnosti pokrenuti upravni postupak i kao službena osoba rješenjem narediti usklađenje s odredbama propisa čiju primjenu nadzire (narediti poštivanje uvjeta pražnjenja otpadnih voda iz individualnih sustava odvodnje u skladu s planom pražnjenja i nadzora otpadnih voda iz individualnih sustava odvodnje).

Kada vodni redar utvrdi da se otpadne vode ispuštaju protivno Odluci o odvodnji otpadnih voda u sustav javne odvodnje kojim upravlja javni isporučitelj vodnih usluga, ovlašten je po službenoj dužnosti pokrenuti upravni postupak i kao službena osoba rješenjem narediti ispuštanje otpadnih voda u sustav javne odvodnje u skladu s Odlukom o odvodnji otpadnih voda.

V.

Protiv izdanog rješenja vodnog redara može se izjaviti žalba upravnom tijelu jedinice područne (regionalne) samouprave nadležnom za drugostupanjske poslove vodnog gospodarstva.

Žalba izjavljena proti rješenja vodnog redara ne odgađa njegovo izvršenje.

VI.

Upravni postupak pokreće se protiv osobe koja je obvezna otkloniti utvrđenu povredu propisa čije izvršenje vodni redar nadzire, a može donijeti rješenje i bez saslušanja stranke.

Ako se osoba iz st.1. ove točke ne može utvrditi, rješenje se odnosi protiv nepoznate osobe.

VII.

Kada vodni redar utvrdi da nije povrijeđen propis čije izvršenje je ovlašten nadzirati pa stoga nema uvjeta za pokretanje upravnog postupka, pisanim putem će o tome obavijestiti poznatog prijavitelja u roku od osam dana od dana utvrđenja činjeničnog stanja.

Ako je stranka izvršila obvezu iz rješenja o izvršenju vodnog redara ili je zbog drugo razloga prestala obveza izvršenja tog rješenja, vodni redar po službenoj dužnosti donosi rješenje o obustavi postupka izvršenja rješenja.

1. Ovlasti i postupak vodnih redara

VIII.

U provedbi nadzora nad primjenom odredbi o obvezi priključenja na komunalne vodne građevine – na sustav javne vodoopskrbe i sustav javne odvodnje, nadzora nad pražnjenjem otpadnih voda iz individualnih sustava odvodnje te primjenom odluke o odvodnji otpadnih voda, vodni redar ima slijedeće ovlasti:

* zatražiti ispravu (osobnu iskaznicu, putovnicu, izvadak iz sudskog registra, izvadak iz obrtnog registra, registra udruga, dokaz o osobnom identifikacijskom broju i sl.) temeljem kojim može utvrditi identitet stranke odnosno njezinog zakonskog zastupnika, kao i drugih osoba prisutnih prilikom nadzora
* uzimati izjave od stranke, zakonskog zastupnika ili odgovornih osoba odnosno od drugih osoba prisutnih nadzoru, radi pribavljanja dokaza o činjenicama koje se ne mogu izravno utvrditi
* zatražiti pisanim putem točne i potpune podatke i dokumentaciju potrebnu u nadzoru, od stranke ili zakonskog zastupnika stranke
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanje kamerom, videozapisom i sl.)
* obavljati kontrolu nad objektima i uređajima sustava javne vodoopskrbe ili javne odvodnje te s tim u vezi i internih instalacija na spoju priključka, a radi utvrđivanja priključenja
* narediti izvršenje obveza ako se utvrdi da se one ne obavljaju ili se obavljaju nepravilno
* odrediti fizičkim i pravnim osobama podnošenje odgovarajućih izvještaja o uklanjanju utvrđenih nedostataka
* obavljati i druge radnje u svrhu provedbe nadzora.

IX.

Javnopravna tijela te pravne i fizičke osobe obvezne su vodnom redaru bez naknade za rad i troškove, u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja.

Vodni redar u ime tijela javne vlasti ovlašten je zatražiti pomoć policije ako se prilikom izvršenja rješenja pruži otpor ili se otpor osnovano očekuje.

X.

Vodni redar sastavlja optužni prijedlog protiv fizičke ili pravne osobe ukoliko utvrdi da je počinjen prekršaj prema Zakonu o vodnim uslugama ili Zakonu o vodama.

Optužni prijedlog se podnosi nadležnom Prekršajnom sudu najkasnije u roku od 90 dana od utvrđenja prekršaja.

1. Prijelazne i završne odredbe

XI.

Ova Odluka stupa na snagu danom donošenja.

Ova Odluka objavljuje se na mrežnoj stranici javnog isporučitelja vodnih usluga [www.viozz.hr](http://www.viozz.hr)

Koji ju je dužan putem mrežne stranice držati dostupnom javnosti za cjelokupno vrijeme njezina važenja te u jednom lokalnom mediju.

Prethodno javno savjetovanje provedeno je od \_\_\_\_\_\_\_\_\_\_\_ do \_\_\_\_\_\_\_\_\_\_\_\_\_\_\_2020.godine.

 PREDSJEDNIK SKUPŠTINE:

 Nenad Panian, dr.med.dent.

URBROJ: 238/164-20-\_\_\_\_\_\_-Z-GĐ